இந்தியாவின் தலைசிறந்த கல்வி நிறுவனங்களில் ஒன்று தில்லியில் அமைந்துள்ள ஜவஹர்லால் நேரு பல்கலைக்கழகம் ஆகும். மத்தியில் நரேந்திர மோடி தலைமையிலான பாஜக அரசு ஆட்சிக்கு வந்தது முதல் ஜவஹர் லால் நேரு பல்கலைக்கழகம் உட்பட மத்திய பல்கலைக்கழகங்களை குறி வைத்து தாக்குதலை கட்டவிழ்த்துவிட்டது. இதற்கு காரணம், நாட்டின் உயர் கல்வி நிலையங்கள், இந்திய அரசியல் அமைப்புச் சட்டத்தின்படி ஜனநாயகக் குரலையும், முற்போக்கு கருத்துக்களையும் ஓங்கி ஒலித்துக் கொண்டிருப்பதே ஆகும். குறிப்பாக நாடு முழுவதும் உள்ள மாணவர்களுக்கு ஈர்ப்பு சக்தியாக ஜவஹர்லால் நேரு பல்கலைக்கழக மாணவர் பேரவையின் ஜனநாயகப் பூர்வமான மற்றும் முற்போக்கான செயல்பாடுகளும் இயக்கங்களும் அமைந்துள்ளன. இன்னும் குறிப்பாக இந்தப் பல்கலைக்கழகத்தில் இந்திய மாணவர் சங்கம் உள்ளிட்ட இடதுசாரி மாணவர் இயக்கங்கள் நீண்டகாலமாக மாணவர்கள் மத்தியில் அரசியல் செல்வாக்குடன் திகழ்ந்து வருகின்றன. ஆளும் அரசுகளின் நாசகர கல்விக் கொள்கைகளையும் மோசமான பொருளாதாரக் கொள்கைகளையும் எதிர்த்து இந்த அமைப்புகள் நாடு முழுவதும் மாணவர்களை அணிதிரட்டி வருகின்றன.